Lionel Messi har på det seneste gjort sig bemærket ved at slå flere målrekorder, der havde stået i årtier, og ikke mange har noget dårligt at sige om den lille argentinske boldkunstner.

Men hollænderen Royston Drenthe, der flere gange har stået over for Messi i sin tid som spiller i Real Madrid og Hercules i Spanien, beskylder ham for ved flere lejligheder at have kaldt ham negro på banen.

- Jeg spillede mod ham mange gange, og vi havde altid et problem med hinanden.

- Ved du hvad der bekymrer mig mest? Den tone han altid brugte, når han sagde negro, negro til mig. Jeg ved, at negro er almindeligt i Sydamerika, men vi kan ikke udstå det, siger han ifølge hollandske nusport.nl., der referer til en artikel i magasinet Helden.

Royston Drenthe spillede i Real Madrid fra 2007 til 2010, hvorfra han skiftede til Hercules på en låneaftale. I dag spiller han for Everton i England.

Royston Drenthe fortæller, at han har haft argentinske holdkammerater, der også har brugt ordet i flæng.

- Mahamadou Diarra, min holdkammerat i Madrid, eksploderede, hvis nogen sagde negro til ham. Argentinerne Gabriel Heinze og Gonzalo Higuain sagde i begyndelsen til træningerne, men det stoppede de med.

Særlig en kamp mod Messi husker Royston Drenthe.